b'\n_START_ARTICLE_\nBiserica fortificat\xc4\x83 din \xc8\x98eica Mare\n_START_SECTION_\nLocalitatea\n_START_PARAGRAPH_\n\xc8\x98eica Mare, mai demult \xc8\x98elca Mare, Seica-Mare (\xc3\xaen dialectul s\xc4\x83sesc Markt\xc5\xa1ielken, Mart\xc5\xa1elkn, \xc3\xaen german\xc4\x83 Marktschelken, Gro\xc3\x9fschelken, Grossschelken, \xc3\xaen maghiar\xc4\x83 Nagyselyk, Selyk, \xc3\xaen latin\xc4\x83 Selk maior), este satul de re\xc8\x99edin\xc8\x9b\xc4\x83 al comunei cu acela\xc8\x99i nume din jude\xc8\x9bul Sibiu, Transilvania, Rom\xc3\xa2nia. Prima men\xc8\x9biune documentar\xc4\x83 a localit\xc4\x83\xc8\x9bii dateaz\xc4\x83 din anul 1309. Localitatea a dat numele scaunului \xc8\x98eica \xc8\x99i a ob\xc8\x9binut, \xc3\xaen anul 1412, dreptul de a organiza t\xc3\xa2rguri anuale.\n_START_SECTION_\nBiserica\n_START_PARAGRAPH_\n\xc3\x8en jurul anului 1300 a fost construit\xc4\x83 o bazilic\xc4\x83 gotic\xc4\x83 timpurie, ce avea hramul Sf\xc3\xa2ntul Martin. De la aceasta se mai p\xc4\x83streaz\xc4\x83 arcul de triumf, bolta \xc3\xaen cruce din cor \xc8\x99i ferestrele registrului superior. La \xc3\xaenceputul secolului al XVI-lea bazilica a fost transformat\xc4\x83: colateralele au fost d\xc4\x83r\xc3\xa2mate, iar nava principal\xc4\x83 a primit o bolt\xc4\x83 semicilindric\xc4\x83 cu penetra\xc8\x9bii, decorat\xc4\x83 cu nervuri, sprijinit\xc4\x83 pe pila\xc8\x99tri. Peste cor se ridic\xc4\x83 un nivel fortificat cu guri de tragere \xc8\x99i guri de p\xc4\x83cur\xc4\x83. Altarul baroc este datat 1776, iar orga 1839._NEWLINE_Cetatea bisericeasc\xc4\x83 avea forma unui patrulater neregulat; din ea nu s-a mai p\xc4\x83strat nimic: zidul de incint\xc4\x83 a fost demolat \xc3\xaen anul 1906, \xc3\xaen locul lui ridic\xc3\xa2ndu-se, \xc3\xaen 1908, o \xc3\xaemprejmuire din fier forjat.'